open-index/open-wikipedia-markdown huggingface dataset:
Mazda RX-01

Το **Mazda RX-01** ήταν ένα πρωτότυπο αυτοκίνητο που κατασκευάστηκε από την ιαπωνική αυτοκινητοβιομηχανία Mazda Motor Corporation και παρουσιάστηκε στο Σαλόνι Αυτοκινήτου του Τόκιο το 1995 (το Σαλόνι αυτό έλαβε χώρα από τις 27 Οκτωβρίου έως τις 8 Νοεμβρίου 1995).

## Βασικά στοιχεία
Δημιουργήθηκε εν μέρει ως απάντηση στην κατάσταση της οικονομίας, κατά τη διάρκεια μιας χρονικής περιόδου μεγάλης και διαρκούς συρρίκνωσης των σπορ αυτοκινήτων της παγκόσμιας αγοράς. Το RX-01 υπήρξε μία προσέγγιση «back-to-basics, fun-to-drive, στην έννοια σπορ αυτοκίνητο και μοιάζει πολύ με το πρώτο Mazda RX-7 του 1978, με μοναδική διαφορά ότι το RX-01 είχε εξελιχθεί σε ένα ασυμβίβαστα υπερ-υψηλών επιδόσεων «σούπερ σπορ αυτοκίνητο», με ελάχιστη άνεση και υψηλή απόδοση.

Το RX-01 έφερε ριζικές αισθητικές αλλαγές, με προφυλακτήρα που εκσυγχρονίστηκε εμφανώς και με μια πιο συμπαγή αεροτομή. Σημαντικότερο όλων όμως, ήταν η πρώτη δημόσια εμφάνιση της επόμενης γενιάς των περιστροφικών κινητήρων Βάνκελ της Mazda, με τον λεγόμενο σχεδιασμό **13B-MSP**. Συγκεκριμένα, οι θυρίδες εισαγωγής βρίσκονταν πλέον στα site Housing, αντί στην πλευρά της στέγασης αναρρόφησης του κινητήρα. Αυτό προσφέρει στους Wankel πολλά πλεονεκτήματα: υψηλότερη απόδοση, βελτίωση της διατήρησης σταθερής θερμοκρασίας, καλύτερη οικονομία καυσίμου και χαμηλότερες εκπομπές ρύπων.

## Εφαρμογές
Κατά την παρουσίασή του, αναμενόταν από τους φανατικούς οπαδούς του Mazda RX-7 ότι τα RX-01 θα έφτανε στην παραγωγή, ταυτόχρονα με την νέα γενιά των κινητήρων Βάνκελ της Mazda. Η διακοπή όμως του RX-7 στη Βόρεια Αμερική μετά το 1995, μείωσε κατακόρυφα το ενδιαφέρον για τα σπορ αυτοκίνητα, σε συνδυασμό και με την διαρκώς αυξανόμενη δημοτικότητα των SUV, ενώ και η τότε μέτρια οικονομική κατάσταση της Mazda συνωμότησε επιπρόσθετα έτσι ώστε το RX-01 να παραμείνει απλώς ένα πρωτότυπο αυτοκίνητο. Ωστόσο, ο κινητήρας Βάνκελ **13B-MSP** προχώρησε σε περαιτέρω ανάπτυξη και στην τελική του μορφή εξελίχθηκε στον κινητήρα **RENESIS**, που τοποθετήθηκε στο μοντέλο παραγωγής Mazda RX-8, το οποίο παρήχθη μεταξύ του 2002 και του 2012.

## Δείτε επίσης
* Mazda
* Mazda RX-7
* Mazda RX-8
* Κινητήρας Βάνκελ

## Βιβλιογραφία
* Long, B (2001). "RX-7: Mazda's Rotary Engine Sportscar», Veloce Publishing.
* Yamaguchi, JK (2003). «The Mazda RX-8: World's First 4-door, 4-seat Sports Car Plus Complete Histories of Mazda Rotary Engine Development and Rotary Racing Around the World», RING Ltd./Mazda Motor Corporation.
* Road & Track (2003). «Road & Track Guide to the Mazda RX-8», Hachette Filipacchi Media US, Inc.

Κατηγορία:Πρωτότυπα μοντέλα αυτοκινήτων
Κατηγορία:Μοντέλα Mazda
Κατηγορία:Αυτοκίνητα με κινητήρα Βάνκελ
Δημήτρης Γόντικας

Ο **Δημήτρης Γόντικας** είναι Έλληνας πρώην διεθνής πετοσφαιριστής και αθλητικός παράγοντας.

## Βιογραφικά στοιχεία
Γεννήθηκε στις 13 Ιουλίου 1960 και είναι γιος του πρώην ευρωβουλευτή και βουλευτή Κωστή Γόντικα και εγγονός του πρώην προέδρου της βουλής Δημητρίου Γόντικα. Σπούδασε νομικά και ιδιωτεύει ως δικηγόρος. Ασχολείται με τις επιχειρήσεις και με τον αθλητισμό έχοντας διατελέσει πρόεδρος της ΠΑΕ Παναθηναϊκός. Τον Αύγουστο του 2008 ανέλαβε τη θέση του αντιπροέδρου του ΤΑΑ Παναθηναϊκός.

Είναι παντρεμένος με την Άννα Μαρινάκη και γιός τους είναι ο καλαθοσφαιριστής Κώστας Γόντικας.

## Αθλητική σταδιοδρομία
### Σύλλογοι
Ξεκίνησε την καριέρα του στο βόλεϊ το 1976 από την ομάδα του Νηρέα σε ηλικία 16 ετών όπου και αγωνίστηκε έως το 1985. Υπήρξε ιδιαίτερα αλτικός γεγονός που του έδινε πλεονέκτημα στην επίθεση, χωρίς ωστόσο να υστερεί στον αμυντικό τομέα. Αγωνίστηκε στον Παναθηναϊκό από το 1985 έως το 1991 και κατέκτησε το πρωτάθλημα Ελλάδος το 1986 ενώ αγωνίστηκε στο Φάιναλ φορ του Κυπέλλου Κυπελλούχων Ευρώπης το 1989.

### Εθνική Ελλάδος
Σε ηλικία 16 ετών αγωνίστηκε με την Εθνική Νέων και στα 17 του έτη κλήθηκε στην Εθνική ανδρών με την οποία συμμετείχε σε 301 αγώνες. Συμμετείχε σε 4 πανευρωπαϊκά πρωταθλήματα (1979, 1983, 1987, 1989) και στο Παγκόσμιο Πρωτάθλημα (1986).

Κατέκτησε 1 χάλκινο μετάλλιο στο Ευρωπαϊκό Πρωτάθλημα του 1987, 3 χρυσά μετάλλια στο Κύπελλο Άνοιξης (1980, 1981, 1982) και το ασημένιο μετάλλιο στους Μεσογειακούς Αγώνες το 1991. Επίσης κατέκτησε στους Βαλκανικούς Αγώνες πετοσφαίρισης ένα χρυσό μετάλλιο (1980) και ένα ασημένιο (1982).

## Παραπομπές


Κατηγορία:Έλληνες αθλητές της πετοσφαίρισης
Κατηγορία:Πετοσφαιριστές της εθνικής Ελλάδος
Κατηγορία:Πετοσφαιριστές ΠΑΟ
Κατηγορία:Πρόεδροι ΠΑΕ Παναθηναϊκός
Μουσαμάς

250px|thumb|right
Ο **μουσαμάς** (από το τούρκικο muşamba) είναι ένας εξαιρετικά ανθεκτικός και αδιαπέραστος από το νερό τύπος υφάσματος που χρησιμοποιείται για την κατασκευή ιστίων, τεντών, σκηνών, σακιδίων, και άλλων προϊόντων από ύφασμα για τα οποία απαιτείται μεγάλη αντοχή. Επίσης ο μουσαμάς χρησιμοποιείται ως επιφάνεια ζωγραφικής, συνήθως στηριγμένος σε ένα ξύλινο πλαίσιο. Χρησιμοποιείται επίσης σε αντικείμενα μόδας όπως τσάντες και παπούτσια.

Μουσαμάς επίσης ονομάζεται το απλό πλαστικό ύφασμα που μπορεί να έχει διάφορες χρήσεις όπως για παράδειγμα: κάλυψη των ξύλων το χειμώνα (σε παλιά σπίτια συναντάται και πάνω από τα ξύλα του πατώματος), προστασία του υπνόσακου από την υγρασία του εδάφους, προστασία από τον ήλιο κ.λπ.

Σήμερα ο μουσαμάς κατασκευάζεται από ίνες βαμβακιού ή λιναριού, ωστόσο ιστορικά κατασκευαζόταν από ίνες κάνναβης. Από την ελληνική λέξη κάνναβις άλλωστε είναι πιθανό ότι προέρχεται ετυμολογικά η αγγλοσαξονική canevaz, απ' όπου και η λέξη καμβάς, συνώνυμη με τον μουσαμά. Επίσης συνώνυμες είναι οι λέξεις καραβόπανο, καναβάτσο, λινάτσα (η τελευταία σημαίνει και ειδικότερα το πιο δεύτερης ποιότητας ύφασμα από καννάβι ή λινάρι παλιότερα χρησιμοποιούμενο για κατασκευή σάκων).

Κατηγορία:Ζωγραφική
Κατηγορία:Υφάσματα
Χειρόγραφο 72 της βιβλιοθήκης της Δημητσάνας

Στην Βιβλιοθήκη της Δημητσάνας φυλάσσεται χειρόγραφο με αύξοντα αριθμό 72, άγνωστου συγγραφέα - πιθανά του Νικηφόρου Θεοτόκη, το οποίο περιέχει σημειώσεις στοιχειώδους γεωμετρίας και αριθμητικής.

## Το χειρόγραφο
Εν συντομία αναφέρεται ότι στο χειρόγραφο 72 της βιβλιοθήκης της Δημητσάνας  περιέχονται τα κάτωθι στοιχεία:
Ο κώδικας, του οποίου ο τίτλος "Μαθηματάριον" φέρει τη σφραγίδα της Σχολής της Δημητσάνης. Το πρώτο μέρος του, δηλαδή αυτό της Γεωμετρίας περιέχει το 1ο βιβλίο, στο οποίο υπάρχουν οι βασικοί γεωμετρικοί ορισμοί (σημείου, ευθείας, γωνίας, κύκλου, τριγώνου, παραλληλογράμμου, κ. ά.), και αποδεικνύονται 48 προτάσεις. Το 2ο βιβλίο αφορά στα παραλληλόγραμμα και στα εμβαδά τους. Αποδεικνύονται 14 προτάσεις και επιλύονται 3 προβλήματα. Το 3ο βιβλίο αφορά στον κύκλο και περιέχει 37 προτάσεις. Το 4ο βιβλίο περιέχει τα εγγεγραμμένα και περιγεγραμμένα σε κύκλο πολύγωνα, και οι σχετικές προτάσεις σε 17. Το 5ο βιβλίο τους λόγους και τις αναλογίες, με 25 προτάσεις και 7 θεωρήματα. Το 6ο βιβλίο περιέχει τα όμοια ευθύγραμμα σχήματα στα οποία αναφέρονται 33 προτάσεις. Το 11ο βιβλίο, ή ¨1ο των στερεών¨, περιέχει τα κεφάλαια της Στερεομετρίας μέχρι και αυτό των παραλληλεπιπέδων. Αναφέρονται δὲ 40 σχετικές προτάσεις. Το 12ο βιβλίο περιέχει προτάσεις σχετικές με την πυραμίδα, τον κώνο, τον κύλινδρο, καθώς και τα εγγεγραμμένα και περιγεγραμμένα σε αυτά τα στερεά σχήματα. Οι προτάσεις σε 17 και αφορούν και στη θεωρία της  σφαίρας.

Το δεύτερο μέρος του κώδικα περιέχει ύλη Αριθμητικής σχετιζομένη με τους ορισμούς των αριθμών, τις πράξεις μεταξύ αυτών, τον «Πυθαγορικόν Πίνακα», τις δοκιμές των πράξεων, όπου και ολοκληρώνεται από τον συγγραφέα το 1ο βιβλίο της Αριθμητικής. Στο 2ο βιβλίο της Αριθμητικής περιέχονται τα κλάσματα και οι πράξεις αυτών, καθώς και οι δεκαδικοί με τις πράξεις τους. Στο 3ο βιβλίο αναφέρονται μέθοδοι υπολογισμού ριζών πραγματικών αριθμών, και συγκεκριμένα τετραγωνικών και κυβικών ριζών. Το 4ο βιβλίο περιέχει θέματα σχετικά με τους λογαρίθμους και τις προόδους, και το 5ο βιβλίο αναφέρεται σε προβλήματα της καθημερινής ζωής, που αφορούν κυρίως στο εμπόριο.

Σημειωτέον ότι εκτός του κειμένου και των αριθμημένων υποσημειώσεων στο τέλος της κάθε σελίδας, δεν υπάρχουν άλλες υποσημειώσεις ή παρατηρήσεις στο πλάι που να δείχνουν ότι στο αρχικό κείμενο έγιναν παρεμβολές από αντιγραφείς.

## Υποσημειώσεις


## Πηγές
*Το λήμμα  βασίστηκε αρχικά στο Μαρία Δ. Χάλκου, *[http://anemi.lib.uoc.gr/metadata/8/1/a/metadata-461e8c655d0f25db132f89009e13a455_1256540623.tkl Η διδασκαλία των Μαθηματικών στην Ελλάδα κατά τα τελευταία χρόνια της Τουρκοκρατίας: σύμφωνα με τον κώδικα 72 του 18ου αι. της Βιβλιοθήκης της Δημητσάνας]*, Εισαγωγή, έκδοση και σχόλια Μαρία Δ. Χάλκου, Αθήνα 2009.

Κατηγορία:Χειρόγραφα
Σίδερη Θεσπρωτίας

Η **Σίδερη** είναι χωριό του δήμου Φιλιατών στο νομό Θεσπρωτίας της Ηπείρου. Σύμφωνα με την απογραφή του 2011, ο πληθυσμός της Σίδερης ανέρχεται στους 65 μόνιμους κατοίκους.

## Γενικά στοιχεία
Ο οικισμός είναι κτισμένος σε υψόμετρο 270 μέτρων, σε τοποθεσία κοντά στον ποταμό Καλαμά και σε απόσταση περίπου 9 χιλιομέτρων ΝΑ των Φιλιατών. Ο πληθυσμός της Σίδερης ασχολείται κατά κύριο λόγο με την κτηνοτροφία και τη γεωργία. Εκκλησιαστικά υπάγεται στη Μητρόπολη Παραμυθίας, Φιλιατών, Γηρομερίου και Πάργας, ενώ η κεντρική εκκλησία του χωριού είναι αφιερωμένη στον Άγιο Ιωάννη τον Πρόδρομο.

Στη Σίδερη βρίσκεται σπήλαιο το οποίο έχει κηρυχτεί ως μνημείο της φύσης και προστατευόμενη περιοχή λόγω των σταλαγμιτών και σταλακτιτών που διαθέτει αλλά και του εντοπισμού σημαδιών ανθρώπινης παρουσίας που ανάγονται στην προϊστορική εποχή.

## Ιστορικά στοιχεία
Μνεία για τον οικισμό γίνεται σε οθωμανική απογραφή του 1827, σύμφωνα με την οποία διέθετε 60 οικογένειες. Σε μεταγενέστερες εκτιμήσεις του 1834 και του 1856 καταγράφονται 64 οικογένειες, ενώ οι κάτοικοι αναφέρονται ως ελληνικής καταγωγής. Η Σίδερη αναφέρεται το 1874 και από τον επίσκοπο Παραμυθίας Άνθιμο, ο οποίος σε έκθεσή του προς τον *Ηπειρωτικό Φιλεκπαιδευτικό Σύλλογο Κωνσταντινουπόλεως* σημειώνει τη λειτουργία ελληνικού κοινού σχολείου όπου φοιτούσαν τριάντα μαθητές. Τα έξοδα για τη λειτουργία του σχολείου καλύπτονταν από την κοινότητα και την τοπική ενορία.

Το 1895 η επίσημη απογραφή που διενεργήθηκε από την οθωμανική διοίκηση κατέγραψε στη Σίδερη 295 άτομα (148 άνδρες και 147 γυναίκες), κατανεμημένα σε 66 φορολογικούς χανέδες. Το ίδιο έτος, σύμφωνα με έκθεση που συνέταξε ο γενικός πρόξενος της Ελλάδας στα Ιωάννινα, ο οικισμός διέθετε ελληνικό δημοτικό σχολείο με έναν δάσκαλο και σαράντα μαθητές.

Η Σίδερη, όπως και η υπόλοιπη Θεσπρωτία, ενσωματώθηκε στην Ελλάδα κατά τη διάρκεια των Βαλκανικών Πολέμων. Στη διάρκεια της Κατοχής, ο εφημέριος του χωριού Βασίλειος Ιωάννου εκτελέστηκε στις 15 Ιουνίου του 1942 από μικτή ομάδα Ιταλών στρατιωτών και Τσάμηδων συνεργατών τους, ενώ την ίδια περίοδο σκοτώθηκαν άλλοι τρεις κάτοικοι του οικισμού.

Διοικητικά, μετά την ενσωμάτωση στο ελληνικό κράτος υπήχθη στην επαρχία Φιλιατών ως έδρα κοινότητας. Από το 1999 έως το 2010 σύμφωνα με τηντότε διοικητική διαίρεση της Ελλάδας αποτελούσε έδρα κοινότητας του δήμο Φιλιατών. Από την 1η Ιανουαρίου του 2011 αποτελεί ιδία έδρα της ομώνυμης τοπικής κοινότητας, της δημοτικής ενότητας Φιλιατών, του ομώνυμου δήμου.

## Απογραφές πληθυσμού

## Παραπομπές


## Πηγές
* "Εγκυκλοπαίδεια Πάπυρος Larousse Britannica" τομ.54ος, σελ.9.
* "Μεγάλη Ελληνική Εγκυκλοπαίδεια" τομ.ΚΑ΄, σελ.760.

Κατηγορία:Χωριά της περιφερειακής ενότητας Θεσπρωτίας
Κατηγορία:Δήμος Φιλιατών
Αγία Γαβδελία

Η **Αγία Γαβδελία** ή **Γουδελία** είναι οσιομάρτυς της Ορθόδοξης Εκκλησίας.

Η Γαβδελία ήταν περσικής καταγωγής και φέρεται να είχε κατηχήσει πολλούς ομοεθνείς της. Όταν συνελήφθη, αρνήθηκε να συμμετάσχει σε ειδωλολατρικές θυσίες. Αυτό είχε ως συνέπεια να θανατωθεί δι' αποκεφαλισμού μετά από βασανισμούς.

Η Εκκλησία τιμά τη μνήμη της στις 29 Οκτωβρίου.

## Πηγές
* *Εγκυκλοπαίδεια Πάπυρος Laousse Britannica*, τόμ. 18ος, σελ. 426

Γαβδελια
Γαβδελια
Προεδρικές εκλογές στο Μπενίν (2006)

Οι **προεδρικές εκλογές του 2006** διεξήχθησαν στο Μπενίν στις 5 Μαρτίου 2006, με τον δεύτερο γύρο να διεξάγεται στις 19 Μαρτίου του ίδιου χρόνου. Στις εκλογές δεν επιτράπηκε στον Ματιέ Κερεκού, βετεράνο πρόεδρο, να διεκδικήσει και τρίτη θητεία, με βάση το Σύνταγμα αλλά και το ηλικιακό όριο των 70 ετών για τους υποψηφίους. Ο αντίπαλος του Κερέκου, Νισεφόρ Σολιό επίσης δεν ήταν υποψήφιος για λόγους της ηλικίας του.

Για τις εκλογές εγκρίθηκε η συμμετοχή 26 υποψηφίων

Πρόεδρος εξελέγη στο δεύτερο γύρο των εκλογών με 74,6% των ψήφων ο Γιαγί Μπονί.

Ο Μπονί ανέλαβε καθήκοντα στις 6 Απριλίου 2006.

## Παραπομπές



## Εξωτερικοί σύνδεσμοι
* Achieving Transformational Democracy in Africa: Benin strikes again (USAID)
*Yayi Boni, Ιστότοπος της προεκλογικής εκστρατείας του Γιαγί Μπονί  (στα γαλλικά)
*Houngbedji 2006, Ιστότοπος της προεκλογικής εκστρατείας του Αντριέν Ουνγκμπετζί (στα γαλλικά)
*CENA, Αυτόνομη Εκλογική Επιτροπή (στα γαλλικά)

Κατηγορία:Εκλογές στο Μπενίν
Μπενιν
Νικηφόρος Βρυέννιος ο Πρεσβύτερος

Ο **Νικηφόρος Βρυέννιος** ο πρεσβύτερος ήταν στρατηγός του Βυζαντίου πού συμμετείχε στη μάχη του Μαντζικέρτ στις 26 Αυγούστου 1071. Κατέπνιξε την επανάσταση του δούκα των Παριστρίων Νέστορα, και των Πετσενέγων. Καθαιρέθηκε όμως από την Βυζαντινή αυλή. Το 1077 ανακηρύχτηκε αυτοκράτορας στο Δυρράχιο και κατέλαβε τις δυτικές επαρχίες του κράτους και απείλησε την Κωνσταντινούπολη. Το 1078 ο Νικηφόρος Βοτανειάτης, για να αποφύγει τα δεινά του εμφύλιου πολέμου,  έστειλε πρεσβεία προς τον Βρυέννιο, προσφέροντάς του το αξίωμα του Καίσαρα και ζητώντας του να σταματήσει την αντιπαράθεση. Ο Βρυέννιος απέκρουσε τις προτάσεις αυτές, όπως και τις δύο επόμενες πρεσβείες που ακολούθησαν. Ακολούθησε μάχη στην θέση Καλαβρύη της Θράκης. Ο Βρυένιος ηττήθηκε στην πεισματική αυτή μάχη και έπεσε αιχμάλωτος του Αλεξίου Κομνηνού, ο οποίος κατ' εισήγηση του Βορίλου για να τον τιμωρήσει του έβγαλε τα μάτια. Ο Βοτανειάτης όμως τον αποκατέστησε στα κτήματά του, και παρέμεινε ανενόχλητος στην Αδριανούπολη ακόμα και αφού ο Αλέξιος ανήλθε στο θρόνο, ηγήθηκε μάλιστα της άμυνας της πόλης ενάντια σε μία επίθεση των Κουμάνων το 1094/1095. Ο γιος ή εγγονός του, Νικηφόρος Βρυέννιος ο Νεότερος, παντρεύτηκε την Άννα Κομνηνή, κόρη του Αλεξίου, και διακρίθηκε ως στρατηγός και ιστορικός.

## Παραπομπές


## Πηγές
*

Κατηγορία:Βυζαντινοί στρατηγοί
Βασιλάκιος

Ο **Νικηφόρος Βασιλάκιος** ήταν στρατηγός του Βυζαντίου. Εξεγέρθηκε εναντίον του Αυτοκράτορα. Όρμησε από την Επίδαμνο και κατέλαβε όλη την Ιλλυρία. Μάζεψε αξιόλογο στρατό από Βούλγαρους, Φράγκους, Ρωμαίους και Αρβανίτες. Κατέβηκε μέχρι την Θεσσαλία προκαλώντας στον δρόμο του παντού καταστροφή. Μετά από την Θεσσαλία στρατοπέδευσε στον Αξιό ποταμό. Εκεί έγινε συμπλοκή με τον Αλέξιο, ο ποίος τον νίκησε και τον έπιασε αιχμάλωτο. Ο Βασιλάκιος οδηγήθηκε σε κάποιο χωριό ονόματι Χλεμπίνα, όπου και τυφλώθηκε κατά την εισήγηση του Βορίλου. 
## Πηγές
*
Κατηγορία:Βυζαντινοί στρατηγοί
Κατηγορία:Βυζαντινοί επαναστάτες
Κατηγορία:Βυζαντινοί του 11ου αιώνα
Ήρων ο Βυζάντιος

155px|δεξιά|μικρογραφία|Ιταλικό αντίγραφο ενός εκ των σχεδίων του Ήρωνα
Ως **Ήρων ο Βυζάντιος** ή **Ήρων ο Βυζαντινός** φέρεται ανώνυμος συγγραφέας που έγραψε εικονογραφημένο εγχειρίδιο της πολιορκητικής τέχνης, το *Πολιορκητικόν*, περίπου το 950, αναπροσαρμογή παλαιότερου εγχειριδίου επί του θέματος του Απολλοδώρου. 

Φέρεται επίσης ότι έγραψε το *Γεωδαισία*, έργο για την πρακτική γεωμετρία και τη βαλλιστική, χρησιμοποιώντας τοπογραφικά στοιχεία των περιχώρων της Κωνσταντινούπολης.

## Παραπομπές


Κατηγορία:Βυζαντινοί συγγραφείς
Κατηγορία:Βυζαντινοί του 10ου αιώνα
Μοχάμεντ Ναμπούς

Ο **Μοχάμεντ Ναμπούς** ( *محمد النبوس* - *Mohammed "Mo" Nabbous*) ήταν Λίβυος μπλόγκερ και δημοσιογράφος. Γεννήθηκε στη Βεγγάζη το 1983, αποφοίτησε από το Garyounis University και σπούδασε στην Οξφόρδη. Δολοφονήθηκε στις 19 Μαρτίου του 2011 στη Βεγγάζη. Ήταν παντρεμένος και η γυναίκα του είναι έγκυος στο πρώτο τους παιδί.

Μετά το ξέσπασμα της εξέγερσης στη Λιβύη ο Ναμπούς ίδρυσε, στην περιοχή που ελέγχεται από το *Εθνικό Μεταβατικό Συμβούλιο* (*National Transitional Council*), τη Libya Alhurra TV και μέσω του Livestream.com (χρησιμοποιώντας μια παράνομη δορυφορική σύνδεση και παρακάμπτοντας το μπλοκαρισμα του ίντερνετ από το καθεστώς) κατόρθωσε να μεταδίδει εικόνες, από τη Βεγγάζη, στον υπόλοιπο κόσμο. Το Libya Alhurra TV από τη δημιουργία του στις 17 Φεβρουαρίου του 2011, ενημέρωνε για την κατάσταση στην πόλη, καθόλο το 24ωρο. 

Ο Ναμπούς δολοφονήθηκε με μια σφαίρα στο κεφάλι, στις 19 Μαρτίου του 2011, ενώ βρισκόταν στην καρότσα ενός φορτηγού, στη Βεγγάζη, και μέσω ενός κινητού τηλεφώνου κατέγραφε την επίθεση των δυνάμεων του Καντάφι κατά των αντικαθεστωτικών στην πόλη, αποδεικνύοντας ότι οι ισχυρισμοί του καθεστώτος περί κατάπαυσης του πυρός ήταν αναληθείς. Πιστεύεται ότι πυροβολήθηκε από ελεύθερο σκοπευτή, πιστό στο καθεστώς Καντάφι.
 
Η είδηση της δολοφονίας του Ναμπούς προκάλεσε τις έντονες αντιδράσεις διαφόρων δημοσιογράφων και οργανώσεων. Ο δημοσιογράφος του Spiegel, Clemens Höges χαρακτήρισε τον Μωχάμεντ Ναμπούς ως τον πιο σημαντικό ίσως άνθρωπο της επανάστασης.

## Παραπομπές


Κατηγορία:Λίβυοι
Κατηγορία:Δημοσιογράφοι
Πελόρους

**Πελόρους** (στα αγγλικά **pelorus**) ονομάζεται το ναυτιλιακό όργανο που χρησιμεύει στη λήψη σχετικών διοπτεύσεων από ένα πλοίο.  Παλιότερα, τον 19ο αιώνα η θέση της μαγνητικής πυξίδας πάνω στα πλοία της εποχής δεν βόλευε για τη λήψη διοπτεύσεων.  Δυο αξιωματικοί του βρετανικού Βασιλικού Ναυτικού κατασκεύασαν το 1854 περίπου το όργανο πελόρους.  Αποφάσισαν να του δώσουν το όνομα Pelorus από τον υποτιθέμενο ναυτίλο του Αννίβα (203 π.Χ.).  Ο ναυτίλος του Αννίβα υποτίθεται έδωσε το όνομά του και στο ΒΑ άκρο της Σικελίας.  Η ιστορία αυτή, όμως, δεν επιβεβαιώνεται.  Είναι γνωστό, μάλιστα, από τον Θουκυδίδη, τον Στράβωνα και τον Πολύβιο ότι η άκρη αυτή λεγόταν Πελωρίς, Πελωριάς, Άκρα Πέλωρος, και στα λατινικά Peloris, Pelorus, Pelorias πριν από το 203 π.Χ. από τους αρχαίους Έλληνες.  Σήμερα λέγεται  Punta del Faro (Cape Faro). Το όνομα '''πέλωρ''' (το) στην αρχαιότητα δήλωνε ένα  γιγάντιο τέρας συγγενές με τους κύκλωπες.  Το πέλωρ (ή τέλωρ), που έδωσε το σημερινό επίθετο πελώριος, -α, ο,  κατοικοέδρευε κατά τους Αρχαίους στο ΒΑ άκρο της Σικελίας, ίσως γιατί ήταν ένα δύσκολο πέρασμα.  Εν πάση περιπτώσει το όνομα πελόρους ήρθε στην Ελλάδα με το ναυτιλιακό όργανο μάλλον χωρίς την ετυμολογία του που χάθηκε στον χρόνο.  Στο Πολεμικό Ναυτικό το  **πελόρους** εξελληνίστηκε, λέγεται προφορικά ***pilorόs*** και γράφεται συνήθως (εσφαλμένα)  '''πυλωρός''', αλλά και **πιλορός** ή με άλλες τυχόν παραλλαγές.  Ορθότερη ονομασία σύμφωνα με την ετυμολογία ίσως είναι **πέλωρος** (ο).  Σήμερα το όργανο αυτό δεν φέρει μόνο μια βαθμονομημένη διόπτρα αλλά και επαναλήπτη πυξίδας (είτε μαγνητικής είτε γυροσκοπικής).  Δηλαδή έχει τη δυνατότητα λήψης και αληθών διοπτεύσεων.  Έτσι πολλοί λένε: επαναλήπτης (γυρο)πυξίδας, πυξίδα με διόπτρα, πυξίδα/επαναλήπτης βαρδιόλας κά. για να δηλώσουν το όργανο πελόρους.

## Παραπομπές
# λήμμα "πέλωρ", Εγκυκλοπαίδεια Πάπυρος-Λαρούς

## Εξωτερικοί σύνδεσμοι
*https://web.archive.org/web/20070928071445/http://www.rscds-canberra.org/texts/Pelorus-30-7-06.pdf
* φόρουμ "λεξιλογία"

Κατηγορία:Ναυτική ορολογία
Φυσαρμόνικα

Η **φυσαρμόνικα** είναι ένα πνευστό μουσικό όργανο, οι ήχοι του οποίου παράγονται από μια σειρά ελεύθερα παλλόμενων γλωττίδων που φέρονται εντός μικρών φρεατίων, (10 - 16), όμοιας διάταξης σε σειρά.

Οι ήχοι του οργάνου παράγονται είτε με δυνατή εκπνοή (φύσημα) είτε με εισπνοή (ρούφηγμα) μετακινούμενο δεξιά - αριστερά στα χείλη. Δια του τρόπου αυτού από τα παλλόμενα ορειχάλκινα γλωσσίδια παράγονται μουσικοί φθόγγοι διατονικής κλίμακας και ορισμένες συγχορδίες. Ορισμένα μοντέλα φυσαρμόνικας περισσότερο επαγγελματικά φέρουν ειδικό σύρτη - μπάρα, με τον οποίο καλύπτονται μερικοί σωληνίσκοι των γλωττίδων επιτυγχάνοντας έτσι μια ιδιαίτερη χρωματική κλίμακα φθόγγων, όπως το λεγόμενο «τρέμολο» ή ακόμα και .

Η φυσαρμόνικα φέρεται είτε με το ένα χέρι
, είτε με τις 2 παλάμες  δημιουργώντας έτσι ένα αντηχείο, είτε τέλος επί σταθερής επιστήθιας βάσης που επιτρέπει στον φυσαρμονίστα ελευθερία χεριών για παράλληλη χρήση άλλου μουσικού οργάνου.

Πρόγονος του οργάνου αυτού φέρεται ο πολύαυλος των αρχαίων Ελλήνων, καθώς και το σενγκ των Κινέζων ή το σο των Ιαπώνων. Στη Δύση, το όργανο αυτό διαδόθηκε περί τον 19ο αιώνα σε χρήση μουσικής κυρίως μπλουζ και κάντρι. Στην Ελλάδα, η χρήση του είναι σχετικά περιορισμένη κυρίως στο ελαφρό τραγούδι και του νέου κύματος που αναπτύχθηκε στις δεκαετίες του 1960 και 1970.

Με τον όρο φυσαρμόνικα χαρακτηρίζονται και κάποια απλά ακορντεόν που αντί για πλήκτρα φέρουν οπές που κλείνει ο οργανοπαίκτης με τα  δάχτυλά του.

## Πηγές
* Εγκυκλοπαίδεια Πάπυρος Larousse Britannica" τομ.60ος, σελ.208.
## Εξωτερικοί σύνδεσμοι

*Μαθήματα φυσαρμόνικας 

Κατηγορία:Αερόφωνα
1040 Κλούμπκεα

μικρογραφία|3D μοντέλο του αστεροειδούς 1040 Κλούμπκεα
Η **Κλούμπκεα (Klumpkea)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,261. Ανακαλύφθηκε το 1925 από τον Ρωσογάλλο αστρονόμο Βενιαμίν Ζεχόφσκι, που παρατηρούσε από το Αλγέρι, και πήρε το όνομά της προς τιμή της Γερμανοαμερικανίδας αστρονόμου Ντοροτέα Κλούμπκε, που σταδιοδρόμησε στη Γαλλία (βλ. και τον αστεροειδή 339 Δωροθέα).

## Φυσικά χαρακτηριστικά
Η μέση διάμετρος της Κλούμπκεας εκτιμάται σε 35,0 χιλιόμετρα. Ο φασματικός τύπος της είναι άγνωστος, ενώ το άλβεδό της είναι 0,063. Η Κλούμπκεα περιστρέφεται γύρω από τον εαυτό της μία φορά κάθε 59 ώρες και 12 λεπτά, μία εξαιρετικά αργή περιστροφή για αστεροειδή.

## Παραπομπές

## Εξωτερικοί σύνδεσμοι
* Τροχιά από το JPL (Java) / Εφημερίδα

Κλουμπκεα
1041 Άστα

μικρογραφία|Τροχιά του αστεροειδούς 1041 Άστα
Η **Άστα (Asta)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,961.

Η Άστα παρατηρήθηκε αρχικά από τον Γερμανό αστρονόμο Άουγκουστ Κοπφ, το 1906. Μετά την ανακάλυψή της όμως χάθηκε, καθώς η τροχιά της δεν είχε προσδιορισθεί με αρκετή ακρίβεια, και ανακαλύφθηκε εκ νέου το 1925 από τον Γερμανό αστρονόμο Καρλ Ράινμουτ, που παρατηρούσε, όπως και ο Κοπφ, από τη Χαϊδελβέργη. Ο αστεροειδής ονομάσθηκε *πιθανώς* από το όνομα της Δανής ηθοποιού Άστα Νίλσεν.

## Φυσικά χαρακτηριστικά
Η μέση διάμετρος της Άστα εκτιμάται σε 57,28 χιλιόμετρα. Ο φασματικός τύπος της είναι **C** (ανθρακούχος), ενώ το άλβεδό της είναι 0,047. Η Άστα περιστρέφεται γύρω από τον εαυτό της μία φορά κάθε 7 ώρες και 59 λεπτά.

## Παραπομπές

## Εξωτερικοί σύνδεσμοι
* Τροχιά από το JPL (Java) / Εφημερίδα

Αστα
1042 Αμαζών

Η **Αμαζών (Amazone)** είναι ένας αρκετά μεγάλος αλλά σκουρόχρωμος αστεροειδής της Κύριας Ζώνης Αστεροειδών, με απόλυτο μέγεθος (όπως ορίζεται για το Ηλιακό Σύστημα) 9,792. Ανακαλύφθηκε το 1925 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη, και πήρε το όνομά της από τον ποταμό Αμαζόνιο.

Το φαινόμενο μέγεθος της Αμαζόνος κατά τη μέση αντίθεσή της είναι 13,3.

## Φυσικά χαρακτηριστικά
Η μέση διάμετρος της Αμαζόνος εκτιμάται σε 73,64 χιλιόμετρα. Ο φασματικός τύπος της είναι άγνωστος, ενώ το άλβεδό της είναι 0,0392.

## Εξωτερικοί σύνδεσμοι
* Τροχιά από το JPL (Java) / Εφημερίδα

## Πηγές
*Νέα Ελληνική Εγκυκλοπαίδεια* «Χάρη Πάτση», τ. 4, σελ. 620

Αμαζων
1043 Μπεάτε

Η **Μπεάτε (Beate)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,581. Ανακαλύφθηκε το 1925 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη.

## Φυσικά χαρακτηριστικά
Η μέση διάμετρος της Μπεάτε εκτιμάται σε 31,6 χιλιόμετρα. Ο φασματικός τύπος της είναι **S** (λιθώδης), ενώ το άλβεδό της είναι 0,215. Η Μπεάτε περιστρέφεται γύρω από τον εαυτό της μία φορά κάθε 44 ώρες και 6 λεπτά, μία εξαιρετικά αργή περιστροφή για αστεροειδή.

## Παραπομπές

## Εξωτερικοί σύνδεσμοι
* Τροχιά από το JPL (Java) / Εφημερίδα

Μπεατε
1044 Τευτονία

μικρογραφία|Η τροχιά του αστεροειδούς 1044 Τευτονία
Η **Τευτονία (Teutonia)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,67. Ανακαλύφθηκε το 1924 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη, και πήρε το όνομά της από το ομώνυμο γερμανικό φύλο.

## Φυσικά χαρακτηριστικά
Η μέση διάμετρος της Τευτονίας εκτιμάται σε 15,2 χιλιόμετρα. Ο φασματικός τύπος της είναι S, ενώ το άλβεδό της είναι 0,334. Η Τευτονία περιστρέφεται γύρω από τον εαυτό της μία φορά κάθε 3 ώρες και 9 λεπτά.

## Παραπομπές

## Εξωτερικοί σύνδεσμοι
* Τροχιά από το JPL (Java) / Εφημερίδα

Τευτονια
1046 Έντγουιν

Ο **Έντγουιν (Edwin)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,579. Ανακαλύφθηκε το 1924 από τον βελγικής καταγωγής Αμερικανό αστρονόμο Τζωρτζ Βαν Μπίσμπρεκ, που παρατηρούσε από το Γουίλιαμς Μπέι του Γουισκόνσιν, στις ΗΠΑ (Αστεροσκοπείο Γιέρκς), και πήρε το όνομά του από το όνομα του γιου του.

## Φυσικά χαρακτηριστικά
Ο φασματικός τύπος του είναι **Xe**. 

Σύμφωνα με τις έρευνες που πραγματοποιήθηκαν από τον ιαπωνικό δορυφόρο Ακάρι και την αποστολή NEOWISE του τηλεσκοπίου WISE της NASA, έχει διάμετρο μεταξύ 25,15 και 36,355 χιλιομέτρων και η επιφάνειά του έχει αλβέδο μεταξύ 0,1113 και 0,235. 

Ο Έντγουιν περιστρέφεται γύρω από τον εαυτό του μία φορά κάθε 5 ώρες και 17,4 λεπτά.

## Παραπομπές

## Εξωτερικοί σύνδεσμοι
* Τροχιά από το JPL (Java) / Εφημερίδα

Εντγουιν
1045 Μιχαέλα

Η **Μιχαέλα (Michela)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 13,001. Ανακαλύφθηκε το 1924 από τον βελγικής καταγωγής Αμερικανό αστρονόμο Τζωρτζ Βαν Μπίσμπρεκ, που παρατηρούσε από το Γουίλιαμς Μπέι του Γουισκόνσιν, στις ΗΠΑ (Αστεροσκοπείο Γιέρκς), και πήρε το όνομά της από το όνομα της κόρης του.

Αξιοσημείωτη είναι η μικρή κλίση της τροχιάς της Μιχαέλας ως προς την εκλειπτική, μόλις 15,8 λεπτά της μοίρας.

## Φυσικά χαρακτηριστικά
Ο φασματικός τύπος της Μιχαέλας είναι **S** (λιθώδης).

Σύμφωνα με την έρευνα που πραγματοποιήθηκε από την αποστολή NEOWISE της NASA, η Μιχαέλα έχει διάμετρο 6,104 χιλιόμετρα και η επιφάνειά της έχει αλβέδο 0,328. 

## Παραπομπές

## Εξωτερικοί σύνδεσμοι
* Τροχιά από το JPL (Java) / Εφημερίδα

Μιχαελα
Αγροτοβιομηχανικός Συνεταιρισμός Παραγωγών Ρομπόλας Κεφαλονιάς

Ο **Αγροτοβιομηχανικός Συνεταιρισμός Παραγωγών Ρομπόλας Κεφαλονιάς** ιδρύθηκε  το 1982 και αποτελεί την μεγαλύτερη οινοπαραγωγική μονάδα του νησιού. Έχει 301 μέλη, κυρίως από την περιοχή Ομαλών-Τρωιαννάτων και οινοποιεί περίπου το 85% της συνολικής παραγωγής ρομπόλας. 

Δημιουργήθηκε από την ανάγκη  να αναδειχθεί η Ρομπόλα αλλά και  να προστατευθούν τα συμφέροντα των αμπελοκαλλιεργητών της ζώνης Ονομασίας Προέλευσης Ανωτέρας Ποιότητας (ΟΠΑΠ). Με την ίδρυσή του το ηθικό των αγροτών τονώθηκε, με αποτέλεσμα να αυξηθεί η στρεμματική καλλιέργεια. Στόχος του Συνεταιρισμού η επέκταση και αναδιάρθρωση των αμπελώνων της ζώνης, η προώθηση της βιολογικής καλλιέργειας, η βελτίωση της ποιότητας των προϊόντων και η παροχή κινήτρων για την εγκατάσταση νέων αμπελοκαλλιεργητών.   

## Εγκαταστάσεις
Οι εγκαταστάσεις του Συνεταιρισμού Καλύπτουν 2000 τετρ. μέτρα και χωρίζονται σε πέντε χώρους :
* Στο χώρο οινοποίησης,
* στο χώρο δεξαμενών,
* στο εμφιαλωτήριο,
* στο εκθετήριο και
* στην κάβα.

Η αίθουσα υποδοχής τουριστών διαμορφώθηκε το 2001, προκειμένου να εξυπηρετήσει την επιθυμία των επισκεπτών να γνωρίσουν και να δοκιμάσουν τα κρασιά που παράγονται.

## Διακρίσεις
Τα κρασιά του Συνεταιρισμού έχουν αποσπάσει διακρίσεις σε εθνικούς και διεθνείς διαγωνισμούς. 

* Ρομπόλα San Gerassimo: ΔΕΤΡΟΠ Θεσσαλονίκη, Μάρτιος '99, 2η θέση στα λευκά κρασιά, 9η θέση γενικής κατάταξης 
* Ρομπόλα: International Wine Magazine Challenge, Λονδίνο, τιμητική διάκριση ’90,’95.

## Παραπομπές


## Πηγές
* Γεράσιμος Αντζουλάτος: *ΟΔΗΓΟΣ ΑΜΠΕΛΟΥ ΟΙΝΟΥ ΚΕΦΑΛΟΝΙΑΣ & ΙΘΑΚΗΣ*, έκδοση Νομαρχιακής Αυτοδιοίκησης Κεφαλονιάς & Ιθάκης (Διεύθυνση Αγροτικής Ανάπτυξης), 2002

Κατηγορία:Κεφαλονιά
Ρομπόλα Κεφαλονιάς

Η **Ρομπόλα Κεφαλονιάς** είναι λευκό κρασί Προστατευόμενης Ονομασίας Προέλευσης (ΠΟΠ) (παλαιότερα Ο.Π.Α.Π. Ονομασίας Προέλευσης Ανώτερης Ποιότητας)   που παράγεται αποκλειστικά στο νησί της Κεφαλονιάς στην Περιφέρεια Ιονίων Νήσων. Θεωρείται το κατ’ εξοχήν επώνυμο εξαγώγιμο προϊόν του νησιού, άμεσα συνδεδεμένο με την ιστορία και τον πολιτισμό του.

## Ετυμολογία
Σχετικά με την προέλευση του ονόματος της ποικιλίας σταφυλιού από το οποίο παράγεται η Ρομπόλα Κεφαλονιάς έχουν διατυπωθεί πολλές υποθέσεις. Πιθανόν να προέρχεται από την ελληνική λέξη "ρόμβος" (ιταλικ. Rombo), σχήμα στο οποίο δόθηκαν και τελετουργικές ιδιότητες. Πιθανά η λέξη να υπονοεί τη δύναμη του κρασιού αυτού να μας γοητεύει, να μας μεταφέρει σε μια κατάσταση *ρέμβης* ή ελαφριάς μέθης.

## Παραγωγή
Η ποικιλία *ρομπόλα* προτιμάει φτωχά εδάφη, χαλικώδη, ασβεστολιθικής προέλευσης κύρια στις ημιορεινές και ορεινές περιοχές του νησιού. Ξεκινάει τη βλάστηση στα τέλη του Μάρτη και ωριμάζει λίγο μετά τα μέσα Αυγούστου, μέχρι και τα μέσα Σεπτέμβρη το πολύ.

Με παραγωγή άνω των 500 τόνων ετησίως στο νησί της Κεφαλονιάς, η Ρομπόλα είναι παρούσα στην ευρωπαϊκή, την αμερικανική και γενικότερα την παγκόσμια αγορά. Η ζώνη παραγωγής εντοπίζεται στην περιοχή Ομαλών - Τρωιανάτων, ενώ φτάνει μέχρι τα όρια του ελατοδάσους του Εθνικού Δρυμού Αίνου Κεφαλονιάς. 

Περίπου το 70% της συνολική παραγωγής οινοποιείται από τον Αγροτοβιομηχανικό Συνεταιρισμό Παραγωγών Ρομπόλας Κεφαλονιάς.

## Γευσιγνωστική περιγραφή

Τα χαρακτηριστικά της Ρομπόλας  είναι λευκοπράσινο χρώμα με χρυσοκίτρινες ανταύγειες, ανάλογα με την μέθοδο εμφιάλωσης. Το πρωτογενές άρωμα της Ρομπόλας το χαρακτηρίζουν άνθη εσπεριδοειδών και φρούτα ροδάκινου, κίτρου και μήλου, έντονα αλλά όχι επιθετικά, με ικανοποιητική ένταση και διάρκεια αρώματος. Το κρασί έχει ελαφρύ έως μεσαίο σώμα, με χαρακτηριστική οξύτητα. Καταναλώνεται σε διάστημα δύο ετών από την παραγωγή του.

## Πηγές
*"Οδύσσεια Κεφαλλονιάς - Ιθάκης", Επετηρίς Τέχνης και Πολιτισμού, Εκδόσεις Οδύσσεια, 2005 
*Γεράσιμος Αντζουλάτος, "ΟΔΗΓΟΣ ΑΜΠΕΛΟΥ ΟΙΝΟΥ ΚΕΦΑΛΟΝΙΑΣ & ΙΘΑΚΗΣ", έκδοση Νομαρχιακής Αυτοδιοίκησης Κεφαλονιάς & Ιθάκης (Διεύθυνση Αγροτικής Ανάπτυξης), 200.

## Παραπομπές


Κατηγορία:Κεφαλονιά
Κατηγορία:Επτανησιακή κουζίνα
Κατηγορία:Ελληνικό κρασί
Κατηγορία:Προϊόντα προστατευόμενης ονομασίας προέλευσης
Κατηγορία:Ελληνικές ποικιλίες σταφυλιών
Κατηγορία:Ελληνικά Προϊόντα προστατευόμενης ονομασίας προέλευσης
1047 Γκέισα

Η **Γκέισα (Geisha)** είναι ένας αστεροειδής που περιφέρεται στην εσωτερική περιοχή της Κύριας Ζώνης Αστεροειδών και έχει απόλυτο μέγεθος (όπως ορίζεται για το Ηλιακό Σύστημα) 11,844. Ανακαλύφθηκε το 1924 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη, και πήρε το όνομά της από τις γκέισες.

## Φυσικά χαρακτηριστικά
Σύμφωνα με την έρευνα που πραγματοποιήθηκε από την αποστολή NEOWISE της NASA , η Γκέισα έχει διάμετρο μεταξύ 9,96 και 10,729 χιλιομέτρων και η επιφάνειά της έχει αλβέδο μεταξύ 0,277 και 0,30. 

Ο φασματικός τύπος της είναι **S** (λιθώδης). Η Γκέισα περιστρέφεται γύρω από τον εαυτό της μία φορά κάθε 25 ώρες και 37 λεπτά, μία αργή περιστροφή για αστεροειδή.

## Παραπομπές

## Εξωτερικοί σύνδεσμοι
* Τροχιά από το JPL (Java) / Εφημερίδα

Γκεισα
Τρικόρυφο Θεσπρωτίας

Το **Τρικόρυφο**, (πρώην "Σπάρταρης"), είναι οικισμός του δήμου Φιλιατών της Περιφερειακής Ενότητας Θεσπρωτίας στην Περιφέρεια Ηπείρου (Σχέδιο Καλλικράτης). 

## Γενικά στοιχεία
Το Τρικόρυφο παλαιότερα  ανήκε  στην άλλοτε επαρχία Φιλιατών του νομού Θεσπρωτίας. Από το 1999 έως το 2010 σύμφωνα με την τότε διοικητική διαίρεση της Ελλάδας αποτελούσε έδρα κοινότητας του δήμο Φιλιατών. Από 1 Ιανουαρίου 2011 αποτελεί ιδία έδρα της ομώνυμης τοπικής κοινότητας, της δημοτικής ενότητας Φιλιατών, του ομώνυμου Δήμου. 

Βρίσκεται σε μικρή απόσταση περίπου 4 χλμ. από τους Φιλιάτες, σε υψόμετρο 265 μέτρα. Πρόκειται για ορεινό χωριό, ο πληθυσμός του οποίου, ασχολούμενος κυρίως με την μικροκτηνοτροφία και περισσότερο με τη γεωργία, το 1928 αριθμούσε 493 κατοίκους, έχοντας δημοτικό σχολείο και ταχυδρομικό γραφείο. Το 1971 αριθμούσε 268 κατοίκους, το 1981 ήταν 233, το 2001 αριθμούσε 245 κατοίκους ενώ το 2021 απογράφησαν 150.

Εκκλησιαστικά υπάγεται στη Μητρόπολη Παραμυθίας, Φιλιατών, Γηρομερίου και Πάργας. Η εκκλησία του χωριού είναι αφιερωμένη στους Αγίους Κωνσταντίνο και Ελένη.

* Παλαιότερη ονομασία του χωριού από *Σπάρταρης* όπου το 1929 μετονομάστηκε σε Τρικόρυφο.

## Πηγές
* "Εγκυκλοπαίδεια Πάπυρος Larousse Britannica" τομ.58ος, σελ.80.
* "Μεγάλη Ελληνική Εγκυκλοπαίδεια" τομ.ΚΒ΄, σελ.200.

## Παραπομπές


Κατηγορία:Χωριά της περιφερειακής ενότητας Θεσπρωτίας
Κατηγορία:Δήμος Φιλιατών
Βάστας Αρκαδίας

Ο **Βάστας** είναι χωριό στην Περιφερειακή Ενότητα Αρκαδίας, χτισμένο σε υψόμετρο 860 μέτρων στις νότιες πλαγιές του Λύκαιου. Ανήκει διοικητικά στο Δήμο Μεγαλόπολης με έδρα τη Μεγαλόπολη. Ο πληθυσμός του είναι 62 κάτοικοι σύμφωνα με την απογραφή του 2011 ενώ με αυτήν του 2021 έχει 45.

## Αξιοθέατα
Σε απόσταση 6 χιλιομέτρων από το χωριό, πολύ κοντά στα σύνορα των νομών Μεσσηνίας και Αρκαδίας αλλά εντός των συνόρων του νομού Αρκαδίας, βρίσκεται ο δημοφιλής ναός της Αγίας Θεοδώρας που αποτελεί σημαντικό θρησκευτικό μνημείο της περιοχής. Βρίσκεται μέσα σ' ένα πυκνό δάσος με βελανιδιές και πλατάνια σε μικρή απόσταση από το χωριό Δασοχώρι (2 χλμ.). 17 μεγάλα δέντρα φύονται στη στέγη του και το ποτάμι Χάραδρος περνάει από το σημείο. Προσελκύει κάθε χρόνο πλήθος προσκυνητών. Γιορτάζει στις 11 Σεπτεμβρίου.

## Δημογραφία

## Πρόσωπα
* Βασίλης Παπακωνσταντίνου, τραγουδιστής, συνθέτης και στιχουργός.

## Παραπομπές


## Εξωτερικοί σύνδεσμοι
* https://web.archive.org/web/20070202173539/http://arcadia.ceid.upatras.gr/arkadia/places/vasta.htm
* https://web.archive.org/web/20120525061159/http://hellenica.de/Griechenland/Geo/GR/VastasArkadias.html
* https://web.archive.org/web/20160304095356/http://neromylos-nikola.gr/photo_diaf.htm

Κατηγορία:Δήμος Μεγαλόπολης
Κατηγορία:Χωριά της περιφερειακής ενότητας Αρκαδίας
Ναυτικός Όμιλος Αταλάντης

thumb|right|Η σημαία του ΝΟΑτ
Ο **Ναυτικός Όμιλος Αταλάντης** είναι ένας αθλητικός σύλλογος που δραστηριοποιείται στα αθλήματα της θάλασσας.

## Ίδρυση - Έδρα
Ο Ναυτικός Όμιλος Αταλάντης (**Ν.Ο.ΑΤ**) ιδρύθηκε το 1982. Η έδρα του είναι στη Σκάλα Αταλάντης του Νομού Φθιώτιδας.

## Μέλος
Είναι μέλος: 
*της Ελληνικής Ιστιοπλοϊκής Ομοσπονδίας (**ΕΙΟ**) 
*της Κολυμβητικής Ομοσπονδίας Ελλάδας (**ΚΟΕ**) και 
*της Ελληνικής Ομοσπονδίας Θαλασσίου Σκι (**ΕΟΘΣΚΙ**).

## Τμήματα
Τα τμήματά του είναι: 
*ιστιοπλοΐα (τριγώνου και ανοιχτής θάλασσας)
*windsurf 
*κολύμβηση και 
*θαλάσσιο σκι 
## Πηγές
#Χριστοφόρου Μάνθος Κ. 1995. «Η Οπουντία Λοκρίδα και η Αταλάντη – Μνήμες και μαρτυρίες». Μέρος 3ο. Αθήνα: Εταιρεία Ιστορικών και Λαογραφικών Ερευνών Αταλάντης (Ε.Ι.Λ.Ε.Α.). 

## Εξωτερικοί σύνδεσμοι
* Η επίσημη ιστοσελίδα της Ελληνικής Ιστιοπλοϊκής Ομοσπονδίας
* ΠΟΙΑΘ - Πανελλήνιος Όμιλος Ιστιοπλοΐας Ανοικτής Θαλάσσης
* ΕΟΘΣΚΙ
* ΚΟΕ

Κατηγορία:Αθλητικοί σύλλογοι Φθιώτιδας
Κατηγορία:Ιδρύσεις αθλητικών συλλόγων το 1982
Κατηγορία:Ελληνικοί ναυτικοί όμιλοι
Κατηγορία:Ελληνικοί σύλλογοι κολύμβησης
Ο άγνωστος

**«Ο άγνωστος»** (*Unknown*) είναι ψυχολογικό θρίλερ μυστηρίου, παραγωγής 2011, σε σκηνοθεσία Ζομ Κολέ Σερά (Jaume Collet-Serra), με πρωταγωνιστή το Λίαμ Νίσον.

## Πλοκή
Ο Δρ. Μάρτιν Χάρις (Λίαμ Νίσον) πέφτει σε κώμα εξαιτίας ενός τροχαίου ατυχήματος κατά τη διάρκεια ενός επαγγελματικού ταξιδιού του στο Βερολίνο, στο οποίο τον συνοδεύει η γυναίκα του. Όταν συνέρχεται, τον περιμένει μια δυσάρεστη έκπληξη, καθώς ανακαλύπτει ότι ένας άλλος άνδρας (Έινταν Κουίν) έχει κλέψει την ταυτότητά του. Κανένας δεν τον αναγνωρίζει πια, ούτε η γυναίκα του, ενώ οι Αρχές τον αγνοούν και τον αντιμετωπίζουν με δυσπιστία.

Μια απίθανη σύμμαχος (Ντιάνε Κρούγκερ) θα τον βοηθήσει να αποκαλύψει τελικά την αλήθεια, αφού πρώτα αμφισβητήσει την πνευματική του υγεία.

## Ηθοποιοί & χαρακτήρες

* Λίαμ Νίσον στο ρόλο του δρα Μάρτιν Χάρις
* Ντιάνε Κρούγκερ στο ρόλο της Τζίνας
* Τζάνιουαρι Τζόουνς στο ρόλο της Λιζ Χάρις
* Έινταν Κουίν στο ρόλο του δρα Μάρτιν Β’
* Μπρούνο Γκαντς στο ρόλο του Ερνστ Γιούργκεν
* Φρανκ Λαντζέλα στο ρόλο του Ρόντνεϊ Κόουλ
* Σεμπάστιαν Κοχ στο ρόλο του καθηγητή Μπρέσλερ
* Ολιβιέ Σνάιντερ στο ρόλο του Σμιθ
* Στίπε Έρκεγκ στο ρόλο του Τζόουνς
* Ράινερ Μποκ στο ρόλο του κυρίου Στράους

## Κριτικές

* «Ο τρόπος που φανερώνονται ένα-ένα τα κομμάτια του παζλ έχει μεγάλο ενδιαφέρον, ενώ οι συνεχείς ανατροπές μέχρι το τέλος, που αρχίζει η αντίστροφη μέτρηση για την έκρηξη της βόμβας, καθιστούν το σκηνοθέτη Κολέτ-Σερά πραγματικά ταλαντούχο του είδους!» RadioTimes

* «Ένα δυνατό θρίλερ, με στιλ, μερικές πολύ λεπτές ανατροπές, μια περίεργη αίσθηση του χιούμορ, αρκετές καταπληκτικές ερμηνείες και όχι μία, ούτε δύο, αλλά τρεις από τις καλύτερες σκηνές καταδίωξης με αυτοκίνητα στην κινηματογραφική ιστορία!» Salon.com 

## Εξωτερικοί σύνδεσμοι
* Επίσημο site 
* Unknown στο IMDB
* Unknown στο MyFilm.gr

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2011
Κατηγορία:Ταινίες παραγωγής Warner Bros.
Κατηγορία:Βρετανικές ταινίες της δεκαετίας 2010
Κατηγορία:Γαλλικές ταινίες της δεκαετίας 2010
Κατηγορία:Αγγλόφωνες ταινίες
Κατηγορία:Γερμανικές ταινίες
Κατηγορία:Αμνησία σε ταινίες
Κατηγορία:Ταινίες βασισμένες σε γαλλικά μυθιστορήματα
Κατηγορία:Αμερικανικές ψυχολογικές θρίλερ ταινίες
Κατηγορία:Ταινίες παραγωγής StudioCanal
Κατηγορία:Βρετανικές ταινίες μυστηρίου
Κατηγορία:Αμερικανικές θρίλερ ταινίες μυστηρίου
Κατηγορία:Βρετανικές θρίλερ ταινίες μυστηρίου
Κατηγορία:Γερμανικές θρίλερ ταινίες μυστηρίου
Κατηγορία:Γαλλικές θρίλερ ταινίες μυστηρίου
Βασιλεοπάτωρ

Ο **Βασιλεοπάτωρ** ήταν υψηλό βυζαντινό αυλικό αξίωμα. Δημιουργήθηκε επί Λέοντος, υιού του Βασιλείου του Μακεδόνα.

Πρώτος βασιλεοπάτωρ αναδείχτηκε ο Στυλιανός Ζαούτζης, πατέρας της δεύτερης συζύγου του Λέοντος, Ζωής. Απόκτησε με το αξίωμα αυτό μεγάλη δύναμη για κάποιο διάστημα. Επίσης ο Κωνσταντίνος ο Πορφυρογέννητος, γιος του Λέοντος ανακήρυξε βασιλεοπάτορα τον πεθερό του, Ρωμανό Λεκαπηνό, ο οποίος μετά από λίγο έγινε αυτοκράτορας. Εκτός των δύο αυτών, άλλος βασιλεοπάτωρ δεν αναφέρεται.

## Πηγές
*

Κατηγορία:Βυζαντινοί αυλικοί τίτλοι
Στρατηγός (Βυζάντιο)

Ο **στρατηγός** ήταν διοικητικό αξίωμα του Βυζαντίου. Η επικράτεια ήταν διαιρεμένη σε θέματα, ενώ ο ανώτατος άρχοντας κάθε θέματος ονομάζονταν συνήθως στρατηγός, και η επικράτειά του *στρατηγίδα*.

Ο στρατηγός είχε την υπέρτατη πολιτική και στρατιωτική αρχηγία στο θέμα του. Διότι λόγω των συνεχών κινδύνων  από τις επιδρομές ήταν απαραίτητη η συγκέντρωση όλης της πολιτικής και στρατιωτικής δύναμης στα χέρια ενός ανθρώπου. Σε αντίθεση με τον στρατηγό, ο κατεπάνω ήταν μόνο πολιτικός διοικητής ενός θέματος. Οι στρατηγοί δεν ήταν όλοι ίσιοι. Είχαν διάφορους βαθμούς ανάλογα με την έκταση και τη θέση ή και τη σπουδαιότητα του θέματος που διοικούσαν. Οι στρατηγοί της ανατολής ήταν πολύ ανώτεροι των στρατηγών της δύσης, και ελάμβαναν τακτικό μισθό, τις λεγόμενες *ρόγες* από το δημόσιο ταμείο. Μεταξύ των ανατολικών θεμάτων συγκαταλέγονταν και η Μακεδονία, Θράκη και το Αιγαίο. Οι δε στρατηγοί της δύσης αντί για μισθό λάμβαναν τις λεγόμενες *συνήθειες*, η οποία ήταν ετήσια πληρωμή από τους διοικούμενους. 

Κάθε στρατηγός θέματος διοικούσε πολλούς στρατιωτικούς και πολιτικούς άρχοντες και υπαλλήλους. Συχνά όμως, κάποιοι στρατηγοί επαναστατούσαν ενάντια στην εξουσία! Γνωστό παράδειγμα είναι η Δυναστεία των Ισαύρων, καθώς επρόκειτο για πρώην στρατηγούς, και γενικώς είχαν δημιουργηθεί κατά καιρούς πολλές αναταραχές λόγω επαναστάσεων. Αυτό γινόταν εξαιτίας της υπερβολικής  φιλοδοξίας των στρατηγών και την εμπιστοσύνης του λαού προς αυτούς.

## Πηγές
*

Κατηγορία:Βυζαντινοί στρατιωτικοί τίτλοι
Κατηγορία:Τίτλοι στην Αρχαία Ελλάδα
Κλεισουράρχης

Ο **κλεισουράρχης** ήταν αξίωμα στο Βυζάντιο. Ήταν η ανώτατη στρατιωτική θέση μετά τον στρατηγό. Δουλειά τους ήταν η επιτήρηση των κλεισουρών ή στενωπών του θέματος. Αργότερα, επί Τουρκοκρατίας την δουλειά αυτή κάναν οι δερβέν-αγάδες.
  
## Πηγές
*
## Δείτε επίσης
*Κλεισούρα (αποσαφήνιση)

Κατηγορία:Βυζαντινοί στρατιωτικοί τίτλοι
Πρωτονοτάριος

Ο **Πρωτονοτάριος** ήταν πολιτικό αξίωμα του Βυζαντίου. Ήταν ο πολιτικός άρχοντας του θέματος. Λεγόταν επίσης *κριτής* και *δικαστής*. Συνήθως δύο θέματα είχαν έναν κριτή (π.χ. κριτής Πελοποννήσου και Ελλάδος, κριτής Θράκης και Μακεδονίας). Ο κριτής ή πρωτονοτάριος υπάγονταν στον στρατηγό κατά την εκπλήρωση των καθηκόντων του. Πολλές φορές λάμβανε διαταγές από τον βασιλιά και τις εκπλήρωνε αμέσως. Εξαρτάτο επίσης από τον χαρτουλάριο του Σακέλλου, δηλαδή από τον γενικό ταμία του κράτους.

## Πηγές
*

Κατηγορία:Βυζαντινοί διοικητικοί τίτλοι
Κατηγορία:Ελληνικά επώνυμα
Κατηγορία:Νομικά επαγγέλματα
Μόδεστος Λάρισας

Ο **Μόδεστος** είναι οικισμός του Δήμου Κιλελέρ της περιφέρειας Θεσσαλίας (Σχέδιο Καλλικράτης). Βρίσκεται στον Θεσσαλικό Κάμπο σε υψόμετρο 70 μέτρων ενώ απέχει περίπου 18 χιλιόμετρα νοτιοανατολικά από τη Λάρισα και 12 χιλιόμετρα βορειοδυτικά από το Κιλελέρ (έδρα του δήμου).

Από το 1999 έως το 2010 σύμφωνα με την τότε διοικητική διαίρεση της Ελλάδας αποτελούσε οικισμό του Δήμου Πλατυκάμπου του νομού Λάρισας .

## Παραπομπές


Κατηγορία:Χωριά της περιφερειακής ενότητας Λάρισας
Κατηγορία:Δήμος Κιλελέρ
Συριακή γλώσσα

Η **Συριακή** (ܠܫܢܐ ܣܘܪܝܝܐ, *leššānā Suryāyā*), γνωστή επίσης ως **Συριακή Αραμαϊκή** ή **Κλασική Συριακή**, είναι διάλεκτος της Μέσης Αραμαϊκής που ομιλείτο άλλοτε σε ολόκληρη την  Εύφορη Ημισέληνο. Πρωτοεμφανίστηκε τον 1ο αιώνα μ.Χ., και η **Κλασική Συριακή** έγινε μείζονα λογοτεχνική γλώσσα σε όλη τη Μέση Ανατολή από τον 4ο έως τον 8ο αιώνα και κλασική γλώσσα της Έδεσσας της Μεσοποταμίας, που διατήρησε μεγάλο σώμα της συριακής λογοτεχνίας.

Στο ιδεολογικό θρησκευτικό πλαίσιο έγινε όχημα του Συριακού Ορθόδοξου Χριστιανισμού και πολιτισμού και μέσο επικοινωνίας των Αράβων, και σε μικρότερη έκταση των Περσών. Επέδρασε επίσης στην Αραβική γλώσσα, η οποία την αντικατέστησε στο τέλος του 8ου αιώνα. Παραμένει η λειτουργική γλώσσα του Συριακού Χριστιανισμού.

Η Συριακή είναι γραμμένη με το συριακό αλφάβητο, που προέρχεται από το Αραμαϊκό αλφάβητο.

## Αναφορές


## Διαδίκτυο

*Syriacdictionary.net, Syriac Dictionary in four languages
*Langues araméennes on wikisyr.com 
*Beth Mardutho — The Syriac Institute
*New Aramaic Bibel in mp3 and Worshipsongs
*Hugoye: Journal of Syriac Studies
*Payne Smith's Compendious Syriac Dictionary
*Ethnologue report on Syriac
*Suryoyo Online — Online Journal of Syrian Orthodox Church, Syriac Studies and Aramaeans
*Introduction To The Syriac-Aramaic Langua
*Beth Sapra: A Scribe's Library, δύο αρχαίες συριακές γραμματικές και ευαγγέλια στη Συριακή
*Other Public Domain Syriac grammars
*https://www.academia.edu/27766400/Leshono_Suryoyo_-_Die_traditionelle_Aussprache_des_Westsyrischen_-_The_traditional_pronunciation_of_Western_Syriac

Κατηγορία:Αραμαϊκές γλώσσες
Κατηγορία:Ιερές γλώσσες
Κατηγορία:Κλασικές γλώσσες
Κατηγορία:Σημιτικές γλώσσες
Κατηγορία:Γλώσσες του Ιράκ
Κατηγορία:Γλώσσες του Κουρδιστάν
Εταιρειάρχης

Ο **Εταιρειάρχης**, ή **Μέγας Εταιρειάρχης** ήταν αξίωμα στο Βυζάντιο. Ήταν αρχηγός του τμήματος της βασιλικής φρουράς, της καλούμενης *εταιρείας*. Μέγας εταιρειάρχης υπήρξε ο Ρωμανός Α΄Λεκαπηνός.

## Πηγές
*

Κατηγορία:Βυζαντινοί στρατιωτικοί τίτλοι
Κυμώ Λεύκης

Η **Κυμώ** ή **Κουμέλη** είναι μια ελληνική και ακατοίκητη νησίδα στο Λιβυκό Πέλαγος, κοντά στην ανατολική πλευρά της Κρήτης. Ανήκει στο Δήμο Σητείας και του νομού Λασιθίου.

Κατηγορία:Ελληνικές βραχονησίδες
Κατηγορία:Βραχονησίδες του Αιγαίου
Κατηγορία:Νησίδες της Κρήτης
Κατηγορία:Δήμος Σητείας
Κατηγορία:Ακατοίκητα νησιά
Χέρμαν φον Ζάλτσα

Ο **Χέρμαν φον Ζάλτσα** (γερμανικά: *Hermann von Salza*, π. 1170 - 1239) ήταν ο τέταρτος Μεγάλος Μάγιστρος του ιπποτικού τάγματος των Τευτόνων Ιπποτών, από το 1209 έως το 1239. Χάρη στη δράση του, το τάγμα αύξησε τον πλούτο, τη δύναμη και το κύρος του, αναδεικνυόμενο σε ισχυρή δύναμη της εποχής.

## Βιογραφία
Ο Χέρμαν φον Ζάλτσα ήταν γόνος του Οίκου των Ζάλτσα, μιας οικογένειας ευγενών από το Bad Langensalza της Θουριγγίας. Τίποτα δεν είναι γνωστό για τη ζωή του, μέχρι το 1209, όταν και διαδέχεται τον Χάινριχ φον Τούνα, στην ηγεσία του Τάγματος των Τευτόνων Ιπποτών.

Μετά την έκκληση του βασιλιά Ανδρέα Β' της Ουγγαρίας, οδήγησε το τάγμα στη νοτιοανατολική Τρανσυλβανία, ώστε να προστατεύσει την περιοχή από τους Κουμάνους της κεντρικής Ασίας. Αφού νίκησε τους πολεμοχαρείς νομάδες, ίδρυσε ένα νέο κράτος, στο οποίο μετέφερε Γερμανούς αγρότες για να το αποικήσουν. Οι ευγενείς του ουγγρικού κράτους διαμαρτυρήθηκαν έντονα για την παρουσία του τάγματος, πείθοντας τον βασιλιά τους, να τους διώξει. Το 1224 ο Ανδρέας Β' αποκαλώντας τους «φωτιά κάτω από το πουκάμισο, ποντικό στο σακί, οχιά στον κόρφο» τους επιτέθηκε και εν τέλει τους απομάκρυνε. Εν τω μεταξύ, ο ίδιος ο φον Ζάλτσα, συνόδευσε τον αυτοκράτορα της Αγίας Ρωμαϊκής Αυτοκρατορίας Φρειδερίκο Β' Χοενστάουφεν στην ΣΤ' Σταυροφορία.

Γυρίζοντας στην Ευρώπη, ο φον Ζάλτσα βοήθησε στην άρση του αφορισμού του Φρειδερίκου Β' από τον πάπα Γρηγόριο Θ'. Το 1230, δέχτηκε την έκκληση του Κορράδου της Μαζοβίας για υποταγή των παγανιστών Πρώσσων, με αντάλλαγμα την επαρχία της Κουλμερλάνδης, καθώς και όσα εδάφη μπορούσε να κατακτήσει. Διέταξε επέλαση των ιπποτών του, μονάχα αφού διαβεβαιώθηκε και από τον Φρειδερίκο Β' και από τον πάπα Γρηγόριο Θ', ότι θα διατηρούσε τις περιοχές που θα κυρίευε. Μέχρι το 1236, όταν και πέτυχε την αφομοίωση των Αδελφών του Ξίφους στους Τεύτονες Ιππότες, τα εδάφη του τάγματος εκτείνονταν πέρα από τα όρια της Πρωσίας.

Ωστόσο, η δυσαρέσκεια των μελών του τάγματος, για τη διαρκή απουσία του Μάγιστρού τους μεγάλωνε και τελικά τον αποτράβηξαν από την πολιτική ζωή. Ο Χέρμαν φον Ζάλτσα δεν ανταποκρίθηκε εξίσου ως θρησκευτικός ηγέτης και το 1238 αποσύρθηκε στο Σαλέρνο, όπου και απεβίωσε στις 20 Μαρτίου 1239.

## Διπλωματία
[thumb|right|Άγαλμα του Χέρμαν φον Ζάλτσα, στο [Μάλμπορκ|Μαρίενμπουργκ]] Ο Χέρμαν φον Ζάλτσα υπήρξε ικανότατος διπλωμάτης και πολιτικός της εποχής του. Περιγράφεται από ένα συγχρονό του ως:
:::::"*εύγλωττος, ευπροσήγορος, συνετός, προσεχτικός*,
:::::*διορατικός και ένδοξος σε όλες του τις πράξεις*"
Αποτέλεσε τον συνδετικό κρίκο ανάμεσα στον πάπα Γρηγόριο Θ' και τον αυτοκράτορα Φρειδερίκο Β' Χοενστάουφεν, εξασφαλίζοντας την εύνοια και των δύο. Έτσι, οι Τεύτονες Ιππότες απέκτησαν προνόμια και κύρος, αλλά και εδάφη στην Ιταλία, την Ελλάδα, τη Γερμανία και την Παλαιστίνη. Δεν είναι τυχαίο άλλωστε το γεγονός, πως μετά τον θάνατό του το 1239, η ήδη τεταμένη σχέση μεταξύ των ισχυρών αυτών ανδρών χειροτέρευσε κατά πολύ.

## Παραπομπές


## Εξωτερικοί σύνδεσμοι
* 

Κατηγορία:Μεγάλοι Μάγιστροι του Τευτονικού Τάγματος
Κατηγορία:Γερμανοί ευγενείς
Άμυνα Γκρίνφελντ

Η **Άμυνα Γκρίνφελντ** (*Grünfeld Defence*) (κωδικοί ECO D70-D99) είναι ένα σκακιστικό άνοιγμα το οποίο χαρακτηρίζεται από τις κινήσεις:

:1. δ4 Ιζ6
:2. γ4 η6
:3. Ιγ3 δ5

Το άνοιγμα βασίζεται σε μια από τις κύριες αρχές της υπερμοντέρνας σχολής, η οποία βρισκόταν στο προσκήνιο τη δεκαετία του 1920: ένα κέντρο γεμάτο πιόνια μπορεί να είναι μειονέκτημα αντί πλεονέκτημα.

## Παραπομπές


## Εξωτερικοί σύνδεσμοι
* Αγγλόφωνα βικιβιβλία: Chess Opening Theory: Grünfeld Defence

Κατηγορία:Σκακιστικά ανοίγματα
Χανγκ

Το **Χανγκ** είναι ένα μεταλλικό κρουστό μουσικό όργανο που ανήκει στην κατηγορία των ιδιοφώνων. 
Κατασκευάζεται στη Βέρνη από την εταιρία PANArt Hangbau AG. 
Αποτελείται από δύο  τα οποία κυρτοποιούνται με πρέσα δημιουργώντας το αναγνωρίσιμο σχήμα των ΑΤΙΑ. 
Στο εσωτερικό του δεν υπάρχει τίποτε άλλο παρά μόνο αέρας. 
Το κούρδισμα του οργάνου γίνεται σφυρήλατα. 
Η διαδικασία κατασκευής του είναι αποτέλεσμα τριακονταετούς μελέτης και διεξοδικής έρευνας.

Στο κέντρο της πάνω πλευράς υπάρχει ένας θόλος που ονομάζεται Ντινγκ, ο οποίος θυμίζει τον τρούλο στην εκκλησιαστική αρχιτεκτονική. 
Καθώς είναι το κυρίαρχο χαρακτηριστικό της επιφάνειας, η πάνω πλευρά ονομάζεται "Πλευρά Ντινγκ".
Όταν ενεργοποιηθεί το Ντιγκ, το Χανγκ παράγει τη μπάσα νότα. 
Το Ντιγκ περικυκλώνεται από επτά (ή οκτώ στις παλαιότερες γενεές) . 

Στο κέντρο της κάτω πλευράς δεσπόζει μια τρύπα που ονομάζεται Γκου, το οποίο δίνει τη δυνατότητα στον μουσικό να ενεργοποιεί τις συχνότητες Χέλμχολτς.
Η κάτω πλευρά του Χανγκ ονομάζεται Πλευρά Γκού. 

Το Χανγκ παίζεται με τα δάκτυλα και τις παλάμες όπως ακριβώς ορίζει και η ερμηνεία της λέξης Χανγκ, που στη διάλεκτο της Βέρνης σημαίνει «χέρι». 
Ο ηχητικός χαρακτήρας του είναι μια πρωτόγνωρη εμπειρία για το ανθρώπινο αυτί. 

Κατηγορία:Ιδιόφωνα